RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 1921/2006 al Parlamentului European și al Consiliului din 18 decembrie 2006 privind transmiterea de date statistice referitoare la debarcările de produse pescărești în statele membre /* COM/2014/0240 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 1921/2006 al Parlamentului European și al Consiliului din 18 decembrie 2006 privind transmiterea de date statistice referitoare la debarcările de produse pescărești în statele membre 1. INTRODUCERE (DOMENIU DE APLICARE, CONTEXT, LEGISLAȚIE NAȚIONALĂ) La articolul 10 din Regulamentul (CE) nr. 1921/2006 al Parlamentului European și al Consiliului privind transmiterea de date statistice referitoare la debarcările de produse pescărești în statele membre (denumit în continuare „regulamentul privind debarcările”) se prevăd următoarele. „Comisia prezintă Parlamentului European și Consiliului, până la 19 ianuarie 2010 și la fiecare trei ani după aceea, un raport de evaluare privind datele statistice elaborate în temeiul prezentului regulament, în special cu privire la importanța și calitatea acestora. Raportul analizează, de asemenea, rentabilitatea sistemului utilizat pentru colectarea și prelucrarea datelor statistice și indică cele mai bune practici pentru reducerea sarcinii de lucru a statelor membre și creșterea utilității și calității datelor statistice.” Prezentul raport descrie progresele înregistrate de statele membre și țările membre AELS în ceea ce privește dispozițiile regulamentului privind debarcările, prin care se solicită fiecărui stat membru să transmită anual date referitoare la cantitatea, prezentarea, utilizarea destinată și prețul mediu al produselor pescărești debarcate pe teritoriul acestuia de nave de pescuit europene sau ale unei țări AELS. Informațiile colectate în temeiul regulamentelor de control[1] în conformitate cu politica comună în domeniul pescuitului (PCP) indică faptul că majoritatea informațiilor administrative sunt obținute din jurnale de pescuit, declarații de debarcare, note de vânzare și declarații de primire, depuse în vederea monitorizării cotelor și pentru a pune în aplicare reglementările; aceste documente reprezentând principalele surse de informații pentru statele membre. 2. SFERA DE CUPRINDERE ȘI CONȚINUT 2.1. Colectarea datelor și surse de date Jurnalele de pescuit, notele de vânzare și declarațiile de debarcare reprezintă cele mai importante surse administrative de date privind capturile și debarcările. Regulamentul (CE) nr. 1224/2009 al Consiliului și Regulamentul de punere în aplicare (UE) nr. 404/2011 al Comisiei impun comandanților navelor de pescuit cu o lungime totală mai mare de 10 m să țină un jurnal al operațiunilor și să transmită informațiile înregistrate cât mai repede posibil și în termen de 24 de ore, chiar și atunci când nu există capturi. Jurnalele de pescuit furnizează date înregistrate în timpul acestor operațiuni și trebuie să conțină o estimare a greutății în viu a capturii. Aceste date sunt utile în special pentru a determina capturile pe zone de pescuit, pentru a calcula efortul de pescuit și pentru a efectua controalele încrucișate în acest sens. Pentru navele de pescuit cu o lungime mai mică de 10m, statele membre trebuie să monitorizeze activitățile de pescuit prin metode de sondaj. Notele de vânzare se depun la autoritățile responsabile cu prima comercializare a peștelui (fie agentul navei de pescuit, fie piețele de licitație înregistrate). Aceste note de vânzare cuprind informații privind cantitatea din fiecare specie debarcată, forma în care sunt prezentate, valoarea fiecărui produs și nava care efectuează debarcarea. În majoritatea cazurilor, aceste informații se limitează la speciile care fac obiectul gestionării cotei de capturi. În trecut, estimările privind activitatea de pescuit se realizau exclusiv pe baza informațiilor furnizate de experți. 2.2. Sisteme de colectare de date în statele membre și în țările membre AELS Belgia — navele belgiene pescuiesc numai în regiunea de nord-est a Atlanticului de est (zona 27), în principal în Marea Nordului (IVb și IVc) și Canalul de Est (VIId). Sursele de date au caracter administrativ (jurnale de pescuit, declarații de debarcare și note de vânzare). Primele comercializări trebuie să se realizeze prin cele trei piețe de licitație principale (Zeebrugge, Oostende și Nieuwpoort), cu excepția navelor de capacitate mică, care pot vinde publicului larg în Oostende. Notele de vânzare sunt transmise Serviciului de Pescuit Marin (Dienst Zeevisserj) în ziua debarcării. Bulgaria — navele bulgare pescuiesc în Marea Mediteraneană și în Marea Neagră (zona 37), în principal în sub-zona 37.4.2. Sursele de date au caracter administrativ (jurnale de pescuit, declarații de debarcare și note de vânzare) și sunt furnizate de Agenția Națională pentru Pescuit și Acvacultură (ANPA). ANPA solicită depunerea notelor de vânzare de la prima comercializare în termen de 48 de ore de la debarcare. Cipru — Datele administrative (jurnale de pescuit) sunt colectate de Inspectoratul Activităților de Pescuit pentru navele cu o lungime totală de 10 m sau mai mare. Colectarea datelor despre activitățile de pescuit și elaborarea rapoartelor cade în sarcina Departamentului pentru Pescuit și Cercetare Marină din cadrul Ministerului Agriculturii, Resurselor Naturale și Mediului. Danemarca — Sursele de date au caracter administrativ (jurnale de pescuit, declarații de debarcare și note de vânzare), iar datele sunt colectate în mod centralizat de Direcția Daneză pentru Pescuit (DDP). Danemarca interzice prima comercializare a capturii de către pescarii necomerciali, toți primii cumpărători având obligația să fie înregistrați în cadrul DDP și să transmită Directoratului note de vânzare pe hârtie sau în format electronic. Aproximativ 90% din notele de vânzări sunt obținute în format electronic. Germania — navele germane pescuiesc în nord-estul Atlanticului, în nord-vestul Atlanticului, în regiunea est-centrală a Atlanticului și în sud-estul Pacificului (zonele 27, 21, 34 și 87). Sursele de date au caracter administrativ (jurnale de pescuit, declarații de debarcare și note de vânzare). Aceste informații sunt furnizate Agenției Federale pentru Agricultură și Alimentație de organizațiile de producători și de autoritățile landului. Estonia — navele estoniene pescuiesc în nord-vestul Atlanticului (zona 21) nord-estul Atlanticului (zona 27 - Baltică) și în apele interioare (05). Sursele de date au caracter administrativ (jurnale de pescuit, declarații de debarcare, note de vânzare și documente de transbordare și de transport). Conform legislației interne din Estonia, navele cu o lungime totală mai mică de 12m trebuie să completeze un jurnal de „pescuit costier”. Estonia solicită de două ori pe lună copiile pe hârtie ale datelor transmise în format electronic. Primii cumpărători de pește au obligația de a transmite electronic notele de vânzare către autorități (Ministerul Agriculturii pentru pescuit comercial); existând mai multe companii private care au optat de asemenea pentru această procedură. Irlanda — navele irlandeze pescuiesc în nord-estul Atlanticului (zona 27). Sursele de date au caracter administrativ (jurnale de pescuit, declarații de debarcare, note de vânzare și documentele furnizate de culegătorii de crustacee și moluște). Datele sunt colectate în porturi de Autoritatea Irlandeză de Protecție a Activităților de Pescuit Maritim. Irlanda a raportat efectuarea unor modificări semnificative la sistemele sale de colectare pentru a simplifica culegerea de date prin mijloace electronice, solicitată prin legislația Uniunii Europene. Grecia — navele grecești pescuiesc în nord-estul Atlanticului, în regiunea est-centrală a Atlanticului și Marea Mediterană (zonele 27, 34 și 37) și culeg informații prin sondaje statistice. Pentru activitățile de pescuit „de peste mări” se aplică un recensământ, iar activitățile de pescuit costier și „în largul mării” din zona 37 fac obiectul unei anchete prin eșantionare. Sondajele sunt efectuate de Serviciul Național de Statistică al Greciei. Grecia practică un recensământ complet al navelor aflate sub pavilion grecesc pentru „activități de pescuit peste mări”. Pescuitul costier și în largul mării înregistrează o eroare de non-răspuns mare (50%), utilizându-se o tehnică de eșantionare pentru a calcula discrepanța. Spania — Spania deține un sector de pescuit extins și diversificat, diferite agenții fiind responsabile cu furnizarea datelor și calitatea acestora. Într-o primă etapă, autoritățile regionale efectuează culegerea datelor, iar apoi acestea sunt colaționate la nivel central. Există șapte surse distincte de date administrative pentru compilarea datelor privind debarcarea, inclusiv jurnale de pescuit, note de vânzare, declarații de primire, declarații de debarcare și informații de la organizațiile producătorilor de pește. Aceste surse variate sunt integrate într-o bază de date atât pentru capturi, cât și pentru debarcări. Franța — Responsabilitatea principală pentru transmiterea și calitatea datelor cade în sarcina biroului de pescuit și acvacultură (BSPA) din cadrul Ministerului Ecologiei, Dezvoltării Durabile și Energiei. Informațiile privind activitățile de pescuit de ton tropical sunt furnizate de Institutul de Cercetare și Dezvoltare (DPMA). Navele franceze își desfășoară activitatea cu precădere în nord-estul Atlanticului, în Marea Mediterană și Oceanul Indian. Datele privind activitatea de pescuit din Atlantic au o acoperire bună, fiind obținute din surse administrative (jurnale de pescuit, declarații de debarcare și note de vânzare). Pentru regiunile în care datele administrative sunt mai puțin fiabile, în special în regiunea mediteraneană, informațiile sunt completate prin eșantionare. Franța a realizat investiții masive în modernizarea și îmbunătățirea sistemului de colectare a datelor referitoare la activitatea de pescuit. Italia — Italia desfășoară activități de pescuit în zona 37. În prezent, există unele dificultăți în colectarea datelor pentru zonele 34 și 51. Italia operează o anchetă prin eșantionare pentru zona 37 (pentru alte zone s-a utilizat un recensământ). Pentru a colecta date privind capturile de ton roșu se utilizează numai jurnalele de pescuit, informațiile fiind colectate de Ministerul Politicilor în Agricultură, Alimentație și Silvicultură. Istituto nazionale di Statitistica (ISTAT) colectează date pentru zonele 34 și 51, iar Instituto di Ricerche Economiche per la Pesca e l'Acquacoltura (IREPA) se ocupă de zona 37. ISTAT este responsabilă de coordonarea acțiunilor de raportare către Eurostat. Italia are sub pavilion un număr mare de nave de dimensiuni mici (cu o lungime totală mai mică de 12 m). Aproximativ 99 % din navele de pescuit își desfășoară activitatea în apele costiere din jurul Peninsulei Italice. Aproximativ două treimi din acest procent îl reprezintă vase de dimensiuni mici care exploatează unelte de pescuit fixe. Datele sunt colectate printr-o eșantionare multivariată cu populația clasificată în funcție de zonă, dimensiunea navei și echipamentul de pescuit utilizat. Metodologia de eșantionare limitează erorile de eșantionare într-o toleranță de 3,5 %. De asemenea, erorile de non-răspuns sunt recunoscute și soluționate prin eșantionare. Un număr redus de nave (aproximativ 10) care pescuiesc în zonele 34 și 51 completează un chestionar, dar în anii următori, datorită ratei scăzute de răspuns a acestora, se va revizui metodologia de colectare a datelor din aceste zone (utilizarea datelor administrative). În prezent nu se pot furniza date privind aceste zone. Letonia — navele sub pavilion leton își desfășoară activitatea în nord-vestul Atlanticului, în zonele de pescuit 27 (subdiviziunile Ia, IIa, III a-d, XIVa-b etc.), 21 (subdiviziunile 3L, 3M, 3K, 1F etc.) și 34 (subdiviziunile 1.13, 1.31, 1.32 etc.). Responsabilitatea principală pentru transmiterea datelor cade în sarcina Departamentului de Activități de Pescuit din cadrul Ministerului Agriculturii, dar mai există și alte instituții responsabile cu strângerea datelor. Printre acestea se numără Serviciul de Stat pentru Mediu din cadrul Ministerului Protecției Mediului și al Dezvoltării Regionale, Institutul de Siguranță a Alimentației, de Sănătate Animală și de Mediu „BIOR” (din cadrul Ministerului Agriculturii) și Biroul Central de Statistică (din cadrul Ministerului Economiei). Datele provin din surse administrative - jurnale de pescuit, note de vânzare și declarații de debarcare. În Letonia, cumpărătorii de produse pescărești au obligația să se înregistreze la nivel central și să obțină o certificare pe o perioadă trei ani. Cumpărătorii de produse pescărești trebuie să transmită notele de vânzare în format electronic (sau copii pe hârtie) în termen de 48 de ore de la încheierea vânzării. Lituania — Lituania desfășoară activități de pescuit în nord-estul și nord-vestul Atlanticului, în regiunea est-centrală a Atlanticului și în sudul Pacificului. Departamentul pentru Activități de Pescuit din cadrul Ministerului Agriculturii are responsabilitatea de a colecta și a prelucra datele. Principalele surse de date sunt jurnalele de pescuit și declarațiile de debarcare. Lituania a raportat că deține un sistem integrat automatizat de prelucrare și validare a datelor privind capturile și debarcările. Malta — Direcția de Control al Activităților de Pescuit din cadrul Ministerului Resurselor și Afacerilor Rurale (MRAR) are atribuția de a colecta datele, care sunt transmise către Eurostat de Oficiul Național de Statistică (Departamentul de Statistică pentru Agricultură și Activitățile de Pescuit). Navele sub pavilion maltez își desfășoară activitatea în Marea Mediterană (zona 37, subzona 15). Pentru navele cu o lungime mai mare de 10 m, se aplică o metodă de recensământ, utilizând date din jurnale de pescuit și din bonuri de vânzare. Țările de Jos — navele olandeze pescuiesc în nord-estul Atlanticului, în regiunea est-centrală a Atlanticului și în sud-estul Pacificului (zonele 27, 34 și 87). Datele provin din surse administrative (jurnale de pescuit, declarații de debarcare, documente de transbordare și de transport și note de vânzare). Ministerul Afacerilor Economice colectează datele, care sunt transmise către Eurostat de către Oficiul de Statistică. Țările de Jos reglementează vânzarea de produse pescărești în magazine autorizate prin intermediul organizațiilor de producători. Notele de vânzare sunt transmise electronic în termen de 48 de ore de la încheierea vânzării. Polonia — Se raportează că principalele surse de informații sunt jurnalele de pescuit și notele de vânzare. Responsabilitatea pentru colectarea și transmiterea datelor cade în sarcina Departamentului pentru Activități de Pescuit din cadrul Ministerului Agriculturii și Dezvoltării Rurale. Portugalia — Direcția General pentru Resurse Naturale, Securitate și Servicii Maritime din Portugalia are sarcina de a transmite datele statistice către Eurostat. Portugalia deține o flotă națională mare și diversă, care diferă semnificativ în funcție de zonele în care se pescuiește. Flota este compusă în principal din ambarcațiuni artizanale din lemn, fără acoperiș și de mici dimensiuni. Zonele principale sunt nord-estul, vestul și regiunea est-centrală ale Atlanticului. În Atlantic și în Oceanul Indian există și activități importante de pescuit cu paragat pentru peștele spadă (și pentru rechinul albastru în Oceanul Indian). Datele provin în principal din jurnale de pescuit, declarații de debarcare și note de vânzare. Peștele proaspăt și cel refrigerat trebuie să fie vândut pe piețe reglementate, iar pentru aceste operațiuni trebuie să se completeze note de vânzare. Pentru peștele procesat în larg, prețurile medii se obțin din declarațiile de debarcare. România — România este activă în zona economică exclusivă a Mării Negre (zona 37). Datele provin din surse administrative - jurnale de pescuit, note de vânzare și de transport. Documentele sunt culese de inspectorii regionali ai Agenției Naționale pentru Pescuit și Acvacultură (ANPA). ANPA colaționează aceste date pentru a fi transmise către Eurostat. Slovenia — Colectarea și transmiterea datelor revin Ministerului Agriculturii și Mediului, Institutului de Cercetare în Domeniul Pescuitului din Slovenia și Biroului de Statistică al Republicii Slovenia. Flota slovenă exploatează teritorii de pescuit în nordul Mării Adriatice (zona 37). Datele provin în principal din surse administrative. Toate navele au obligația de a completa jurnale de pescuit, astfel încât debarcările flotei au o acoperire completă. Informațiile referitoare la prețuri sunt acoperite prin note de vânzare și chestionare de sondaj. Prin această metodă, informațiile cu privire la prețul obținut acoperă majoritatea volumului total de debarcări pe cantitate, cu excepția debarcărilor de cantități mici de pește (mai mici de 50 kg) vândute pentru consum personal și care nu trebuie să fie înregistrare în notele de vânzare. Finlanda — Responsabilitatea principală pentru colectarea, transmiterea și calitatea datelor privind activitatea de pescuit revine Institutului Finlandez de Cercetare în Domeniul Vânătorii și al Pescuitului. Registrele sunt ținute de Ministerul Agriculturii și al Silviculturii. Vasele finlandeze pescuiesc numai în Marea Baltică. Sursele de date cuprind o variantă de jurnal UE de pescuit pentru flota formată din nave cu o lungime mai mare de 10 m. Vânzările la prima mână a cotelor de specii sunt reglementate, cu obligația de notificare în termen de 48 de ore de la debarcare. Informațiile privind speciile pentru care nu există cote sunt completate cu un sondaj adresat companiilor mari de vânzare cu ridicata a produselor pescărești. Suedia — Responsabilitatea pentru colectarea și transmiterea datelor revine Agenției Suedeze de Gestiune Marină și a Apelor. Datele provin din surse administrative, cuprinzând jurnale de pescuit, note de vânzare și declarații de debarcare, iar, în cazul flotei costiere, jurnale lunare (sau chiar zilnice). Jurnalele pentru vasele de pescuit cu o lungime mai mare de 12 m sunt depuse electronic prin sistemul ERS, iar navele de dimensiuni mai mici utilizează un jurnal zilnic pe hârtie. Notele de vânzare sunt colectate la nivel central, fie electronic, fie pe hârtie, iar pescarii costieri au opțiunea de a transmite electronic jurnalele costiere printr-o interfață web securizată. Regatul Unit — Pentru acest stat sunt importante capturile din nord-estul Atlanticului (zona 27). Există o flotă de pescuit costier de dimensiuni considerabile care vizează specii pentru care nu există cote, dar care preia o proporție semnificativă din anumite stocuri de specii cu cote. Regatul Unit exploatează, de asemenea, o mică flotă în ape străine, flotă care este înregistrată în Regatul Unit, dar își are sediul și funcționează în străinătate. Țările care compun inspectoratul britanic pentru activitatea de pescuit (Anglia, Scoția, Țara Galilor și Irlanda de Nord) sunt responsabile de colectarea datelor. Aceste date sunt colaționate și transmise către Eurostat de Organizația de Gestiune Marină, un organism public executiv care a fost instituit și căruia i-au fost desemnate atribuții în temeiul Legii privind accesul marin și costier din 2009. Datele administrative (jurnale de pescuit, note de vânzare și declarații de debarcare) sunt furnizate pentru flota de nave cu o lungime mai mare de 10 m. Islanda — Navele islandeze pescuiesc cu precădere în apele Atlanticului de nord-est și, într-o proporție mai redusă, în Atlanticul de nord-vest și de sud. Metodele de compilare a datelor statistice privind capturile și debarcările nu diferă în mod fundamental de cele utilizate de statele membre. Datele provin din jurnale de pescuit. Islanda reglementează, de asemenea, în mod ferm primele vânzări de produse pescărești, iar toate debarcările trebuie să fie efectuate în porturi desemnate și trebuie cântărite cu echipamente certificate. Atât cumpărătorii cât și cei care procesează produse pescărești trebuie să transmită rapoarte. Responsabilitatea pentru culegerea și transmiterea datelor la Eurostat revine Direcției Islandeze pentru Activitatea de pescuit și Oficiului de statistică din Islanda. Cu toate că ambele organizații obțin date din aceleași surse, pot să apară discrepanțe atunci când Direcția pentru Activitatea de Pescuit furnizează informațiile în mod direct, deoarece acestea provin din baza de date în timp real și pot fi revizuite. Norvegia — navele norvegiene pescuiesc în nord-estul Atlanticului (zona 27), în nord-vestul Atlanticului (zona 21) și în Oceanul Antarctic (zonele 48 și 88). Direcția norvegiană pentru Activitatea de Pescuit este responsabilă de colectarea datelor referitoare la pescuit. Datele provin din surse administrative, care cuprind jurnale de capturi, declarații de debarcare și note de vânzare. Datele electronice din jurnale care sunt transmise zilnic către și sunt stocate de Direcția pentru Activitatea de Pescuit cuprind informații privind capturile de la toate navele de pescuit cu o lungime mai mare de 15 m. Navele cu o lungime cuprinsă între 12 și 15 m, care pescuiesc în zona IIIa ICES au transmis jurnale electronice de la începutul lunii ianuarie 2013. Datele de la debarcare și notele de vânzare sunt colectate prin șase organizații de vânzări diferite și sunt transmise cu regularitate în format electronic Direcției pentru activitatea de Pescuit. În temeiul legislației din Norvegia, organizațiile de vânzări ale pescarilor au drepturi unice pentru toate primele vânzări efectuate de pescarii norvegieni și străini. Notele de vânzare conțin date atât despre debarcările interne și cele din străinătate efectuate de navele norvegiene, cât și date privind debarcările navelor străine în Norvegia. Astfel cum solicită reglementările din Norvegia, fiecare notă de vânzare conține informații despre nave, pescari, cumpărători, specii, tipuri de produse, zona de pescuit, echipamentul de pescuit, cantitate și valoare. În nota de vânzare trebuie să se furnizeze informații suplimentare referitoare la locul de debarcare, data plecării și data sosirii din larg, precum și data debarcării. Sunt furnizate și alte informații cu privire la conservare și destinație, atât în scopuri statistice, cât și administrative. Norvegia furnizează statului de pavilion informații cu privire la debarcările pescarilor străini în Norvegia, în conformitate cu acordurile de control. 2.3. Calitatea datelor Metodele de colectare a informațiilor referitoare la pescuit sunt destul de uniforme în Europa. Fiabilitatea datelor statistice depinde de: · exactitatea documentelor furnizate de sectorul de pescuit către autoritățile naționale; · controalele de calitate efectuate de statele membre. Multe state membre au raportat deja utilizarea metodelor electronice de efectuare a controalelor încrucișate pentru sursele administrative. Datele provenite din surse diferite, cum ar fi sistemul de monitorizare a navelor (VMS) și inspecțiile efectuate la bordul navelor și în porturi, asigură coerența informațiilor înregistrate în jurnalele de pescuit, în declarațiile de debarcare și de transbordare și în notele de vânzare. Aceste surse de date reprezintă un recensământ al informațiilor solicitate și nu există o eșantionare statistică pentru navele cu o lungime egală sau mai mare de 10 m. Carențele din acoperirea datelor sunt compensate prin sondaje statistice care pot să acopere integral sau parțial operațiunile de pescuit. Există norme stricte care reglementează termenele de transmitere a notelor de vânzare, a jurnalelor și a declarațiilor de debarcare, iar aceste termene sunt respectate în majoritatea cazurilor în care debarcările se efectuează pe teritoriul statului membru în cauză. În anumite cazuri în care datele sunt transmise prin mijloace electronice, datele sunt actualizate zilnic. Statele membre raportează frecvent întârzieri la primirea notelor de vânzare pentru debarcările în alt stat membru sau într-o țară terță. Întârzierile la transmiterea datelor pot crea discrepanțe între informații presupus identice transmise către Eurostat și către alte servicii ale Comisiei (DG MARE) în vederea monitorizării cotelor. Acest fapt se datorează în principal faptului că statele membre actualizează constant informațiile. Termenele de raportare diferite contribuie de asemenea la aceste diferențe între datele statistice. În timp ce statele membre încearcă să își încheie situațiile cât mai aproape posibil de finalul anului de pescuit, bazele de date sunt deschise pentru efectuarea de corecții, cu toate că în general se efectuează puține corecții la șase luni de la închiderea anului de referință. Introducerea sistemelor computerizate a eliminat multe dintre problemele întâmpinate la înregistrarea datelor statistice referitoare la pescuit. S-a atins un nivel înalt de fiabilitate a datelor, în special în ceea ce privește cotele pe specii. Trebuie remarcat faptul că este încă necesară îmbunătățirea metodelor de colectare a informațiilor la debarcare pentru speciile pentru care nu există cote de pescuit. Majoritatea statelor membre întrunesc reglementările privind acoperirea, fiabilitatea și respectarea termenelor pentru datele solicitate în temeiul Regulamentului (CEE) nr. 1382/91 din 21 mai 1991 al Consiliului[2] și al Regulamentului (CEE) nr. 2104/93 al Consiliului din 22 iulie 1993[3] în ceea ce privește cantitatea și prețul mediu al produselor pescărești debarcate de UE și SEE pe teritoriul acestora. Aceste informații sunt solicitate în termen de șase luni de la încheierea anului de referință. Unele state membre, precum Bulgaria, Danemarca, Finlanda, Italia, Malta, Polonia, Slovenia și Spania au raportat că, atunci când aceste informații lipsesc, prețurile respective sunt estimate pe baza prețurilor medii pentru specii. Pentru a preveni această situație în viitor, Irlanda a elaborat un ghid de prețuri pe specii pentru a reduce erorile la introducerea datelor în sistem de către cumpărătorii de produse pescărești. Estonia a soluționat această problemă prin comunicarea directă pentru fiecare caz în parte. Notele de vânzare din Regatul Unit sunt completate cu alte surse de informații, atunci când acestea există (de pildă, navele care pescuiesc crustacee și moluște au obligativitatea de a completa jurnale de activitate și de a le transmite autorităților). Aceste surse suplimentare de date sunt utilizate coroborat cu datele referitoare la debarcări pentru a obține un set complet de informații privind activitatea. La cea mai recentă evaluare a conformității cu Eurostat, Grecia a fost declarată „neconformă”. Cu toate acestea, Grecia a declarat recent că situația prezentă va fi corectată până cel târziu la începutul anului 2014. Germania a întârziat destul de mult transmiterea datelor, iar datele referitoare la debarcări au fost incomplete. Drept urmare, Directorul Unității de Date Statistice Sectoriale și Regionale a transmis o scrisoare oficială prin care solicita evitarea acestor probleme pe viitor. Cu toate că respectă reglementările, Polonia, România și Irlanda nu răspund la timp la controalele de validare efectuate de Eurostat în vederea monitorizării calității datelor. 3. CONCLUZII Datele furnizate de Eurostat sunt, în cea mai mare parte, colectate prin proceduri introduse pentru efectuarea de controale și aplicarea reglementărilor. Statele membre nu raportează diferențe semnificative la metodele de furnizare de informații către serviciile Comisiei. Utilizarea datelor administrative în scopuri statistice asigură costuri suplimentare reduse pentru sectorul de pescuit. Calitatea datelor este garantată și prin controalele încrucișate din activitățile de supraveghere. Utilizarea tot mai frecventă a mijloacelor electronice de culegere a datelor a îmbunătățit atât respectarea termenelor de transmitere, cât și exactitatea datelor. Multe state membre desfășoară activități implementare a sistemelor în conformitate cu cerințele europene modificate. În raportul anterior (2010), unele state membre au raportat probleme la utilizarea factorilor de conversie, care variau de la un stat membru la altul. Acest aspect a fost soluționat prin Regulamentul de punere în aplicare (UE) nr. 404/2011,[4] care prevede la Anexele XIII, XIV și XV, toții coeficienții de transformare a greutății peștelui depozitat sau procesat în greutatea peștelui viu. Acești factori de conversie ar trebui să se aplice produselor pescărești de la bordul navelor sau transportate sau debarcate de navele de pescuit din UE. Pentru speciile/prezentările care nu sunt specificate în regulament, se aplică factorii naționali de transformare. Pentru a obține rentabilitate, sunt relevanți următorii factori: - reducerea la minimum a sarcinii furnizorilor de date prin armonizarea formatelor, prin planificarea termenelor și prin creșterea ratei de partajare și de disponibilitate a datelor; - coordonarea procedurilor de colectare a datelor cu alte servicii ale Comisiei; - coordonarea dezvoltării instrumentelor de culegere de date pentru a facilita calitatea controalelor încrucișate în cadrul diferitelor surse și baze de date. Factorii de mai sus vor sprijini utilizarea optimă a tuturor surselor administrative disponibile în domeniul pescuitului, în special acelea bazate pe monitorizare, control și supraveghere, care sunt utilizate de obicei în statele membre. Aceste surse reprezintă un recensământ complet și nu sunt utilizate metode de eșantionare statistică. În plus față de cele de mai sus, orice carențe în ceea ce privește acoperirea datelor pot fi soluționate prin sondaje statistice „ad hoc”, cum ar fi cifrele referitoare la ocuparea forței de muncă. Au fost menționate unele dificultăți în ceea ce privește colectarea datelor referitoare la navele artizanale, datorate numărului mare de nave și a locurilor de debarcare. Activitatea acestui tip de flotă variază semnificativ în funcție de sezon. De asemenea, lipsa unui sistem VMS și a jurnalelor de pescuit îngreunează și mai mult controlul acestor debarcări. Reducerea frecvenței transmiterii rapoartelor de calitate reduce sarcina statelor membre. Datele rămân surse valoroase de informații pentru formularea de politici și pentru gestionarea piețelor în cadrul PCP. Majoritatea statelor membre și-au elaborat propriile sisteme de control încrucișat și de avertizare, care le-au ajutat să evite erorile din informațiile provenite din surse diferite, în conformitate cu noile cerințe din regulamentele de control. În această privință, este necesară continuarea cooperării dintre DG MARE și Eurostat cu privire la schimbul de opinii și de experiență referitoare la validarea datelor și la schimburile de informații pentru a reduce dubla raportare a statelor membre. Trebuie remarcat, de asemenea, faptul că s-a îmbunătățit exhaustivitatea și respectarea termenelor pentru chestionarele transmise, în comparație cu rapoartele anterioare. Cu toate acestea, prezentul raport arată că mai sunt necesare și alte ajustări pentru a îmbunătăți calitatea datelor statistice privind debarcările. Eurostat planifică revizuirea raportului privind calitatea chestionarelor referitoare la datele statistice privind debarcările pentru a colecta informații mai precise despre calitatea surselor administrative utilizate de statele membre. De asemenea, se preconizează că Eurostat va sprijini mai mult din punct de vedere tehnic statele membre care solicită un astfel de suport. Trebuie subliniat de asemenea că Eurostat nu are competența de a monitoriza informațiile de intrare solicitate prin politica comună în domeniul pescuitului. Se vor lua în considerare acțiuni concrete pentru a îmbunătăți calitatea datelor, pentru a sprijini reducerea sarcinii de răspuns a statelor membre și pentru a evita dubla raportare, optimizându-se astfel utilizarea resurselor Comisiei. Punerea în aplicare a acțiunilor menționate mai sus poate contribui creșterea procentului de utilizare rentabilă a datelor statistice și este conformă cu Regulamentul (CE) nr. 223/2009[5] al Parlamentului European și al Consiliului privind statisticile europene. [1] REGULAMENTUL (CE) nr. 1224/2009 AL CONSILIULUI din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343 p.1, 22.12.2009) [2] REGULAMENTUL (CE) nr. 1382/91 AL CONSILIULUI din 21 mai 1991 privind trimiterea de date referitoare la debarcarea de produse pescărești în statele membre (JO L 133 28.5.1991) [3] REGULAMENTUL (CE) 2104/93 AL CONSILIULUI din 22 iulie 1993 de modificare a Regulamentului (CE) nr. 1382/91 privind furnizarea de date referitoare la debarcarea de produse de pescărie în statele membre (JO L 191, 31.7.1993) [4] REGULAMENTUL DE PUNERE ÎN APLICARE (UE) nr. 404/2011 AL COMISIEI din 8 aprilie 2011de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului (JO L 112, 30.4.2011). [5] REGULAMENTUL (CE) nr. 223/2009 AL PARLAMENTULUI EUROPEAN ȘI AL CONSILIULUI din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, .31.3.2009).